SKRIFTLIG FORESPØRGSEL E-2565/99

af Erik Meijer (GUE/NGL) og Alain Krivine (GUE/NGL) til Kommissionen

(11. januar 2000)

Om: Sundhedsfare ved behandling i Frankrig af nederlandske startbatterier med blyceller

1. Er Kommissionen bekendt med, at virksomheden Metal Blanc i den franske landsby Bourg-Fidéle (departement Ardennes) behandler kasserede nederlandske startbatterier med blyceller, og at omgivelserne som følge heraf er alvorligt forurenet, hvilket ifølge en undersøgelse fra de regionale sundhedsmyndigheder (Réseau National de Santé Publique -RNSP) har bevirket, at en fjerdedel af børnene lider af blyforgiftning, at det er sundhedsfarligt, at lade køerne græsse og det frarådes befolkningen at spise grøntsager fra egen have?

2. Er Kommissionen ligeledes bekendt med, at de franske retsmyndigheder for nogen tid siden har lukket virksomheden Metal Blanc, bl.a. fordi virksomheden ikke råder over et lukket anlæg til opsamling af blyholdige dampe og spildevand, men at man i afventning af, at virksomheden opfylder driftstilladelsens krav, nu alligevel har givet tilladelse til, at overførslen til virksomheden af blyholdigt affald og selve dets behandling genoptages?

3. Kan Kommissionen bekræfte det standpunkt, som den nederlandske miljøminister indtog i sit svar på spørgsmål fra et medlem af det nederlandske parlament, R. Poppe, at proceduren for overførsel af affaldsstoffer på den orange liste indebærer, at de pågældende myndigheder indbyrdes uafhængigt, dvs. hver for sit område, træffer afgørelse om tilladelse til eksport henholdsvis import, således at Nederlandene ikke i forvejen behøver at forhøre sig hos de kompetente franske myndigheder om, hvorvidt virksomhedens oplysninger om behandlingsmetoden er korrekte?

4. Deler Kommissionen den opfattelse, at den i punkt 3 nævnte fremgangsmåde kan bevirke, at sammenhængen mellem de oplysninger om miljøet og folkesundheden, som de forskellige kompetente myndigheder ligger inde med, ikke etableres i tide, hvilket bevirker, at virksomheder kan undgå den sædvanlige indenlandske offentlige kontrol ved at overføre affaldet til en anden medlemsstat?

5. Kan Kommissionen bekræfte, der i øjeblikket på dens foranledning gennemføres en undersøgelse om blyindustrien i Europa? Hvornår foreligger resultaterne af denne undersøgelse?

6. Vil Kommissionen foranledige, at EU-forordningen om overførsel af affaldsstoffer ændres således, at alle berørte myndigheder, inden der gives tilladelse til overførsel af affaldsstoffer, kan samle deres data som grundlag for et fælles standpunkt med hensyn til transport- og behandlingstilladelsen.

Svar afgivet på Kommissionens vegne af Margot Wallström

(9. februar 2000)

Kommissionen har gennem en klage fået kendskab til de forhold, de ærede medlemmer omtaler, og bedt den franske regering om yderligere oplysninger.

Da Kommissionen efter mere end 8 måneder endnu ikke havde fået noget svar, sendte den, i medfør af EF-traktatens artikel 226 (tidl. artikel 169) (procedure for manglende opfyldelse af en forpligtelse) Frankrig en åbningsskrivelse for overtrædelse af artikel 10 (tidl. art. 5)(1). Her hedder det, at medlemsstaterne skal lette Fællesskabet gennemførelsen af dets opgaver. I det foreliggende tilfælde gav Frankrig ikke Kommissionen mulighed for at gennemføre sin opgave som EF-rettens vogter. Som svar herpå fremkom de franske myndigheder med oplysninger og kommentarer, hvor de navnlig understregede, at myndighederne for nylig havde truffet strenge foranstaltninger som følge af de påviste overtrædelser, og at den lokale domstol fortsat behandlede sagen. Den klagende part blev underrettet om dette svar.

Proceduren for forsendelser af affald fra den gule liste til genanvendelse i Fællesskabet er fastsat i artikel 69 i Rådets forordning (EF) nr. 259/93 af 1. februar 1993 om overvågning af og kontrol med overførsel af affald i, til og fra Fællesskabet(2). Anmelderen skal i formularen for anmeldelse af en forsendelse give oplysninger om modtagerens identitet, genanvendelsesanlæggets beliggenhed og typen og varigheden af anlæggets driftsgodkendelse. Anmeldelsen og dermed de ovennævnte oplysninger er til rådighed for alle de involverede myndigheder i afsendelses-, bestemmelses- og transitstaten. En forsendelse kan først finde sted, hvis ingen af de involverede myndigheder, inden for 30 dage, har rejst indsigelse af de i artikel 7, stk. 4, nævnte grunde. Forordningen forpligter ikke afsendermyndigheden (i dette tilfælde Nederlandene) til at anmode bestemmelsesmyndigheden (i dette tilfælde Frankrig) om at bekræfte, om de oplysninger, anmelderen har anført i anmeldelsen vedrørende den påtænkte genanvendelse, er korrekte. Det er primært bestemmelsesmyndighedens opgave at kontrollere, om oplysningerne er korrekte, og, hvis dette ikke er tilfældet, at rejse indsigelse mod forsendelsen.

Det er Kommissionens opfattelse, at procedurerne i den nævnte forordning sikrer tilstrækkelig overvågning af og kontrol med overførsel af affald til genanvendelse i Fællesskabet, og den mener ikke, at de giver operatørerne et incitament til at undgå den sædvanlige indenlandske offentlige kontrol. Ifølge proceduren i forordningens artikel 69 skal alle de berørte myndigheder deltage i kontrollen med og overvågningen af en given overførsel af affald. Hvis blot én af myndighederne rejser indsigelse, må forsendelsen ikke finde sted. Rejses der indsigelse, skal dette meddeles alle de involverede myndigheder. Hvis afsendelsesmyndigehden derfor rejser indsigelse mod en overførsel, kan denne ikke finde sted, uanset om overførslen er godkendt i forsendelsesmedlemsstaten.

De danske myndigheder gav den 31. december 1998 Kommissionen notifikation om et udkast til lovgivning om forbud mod import, salg og fremstilling af bly og blyholdige produkter. I medfør af Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(3), havde Kommissionen tre måneder til at svare på den danske notifikation. En yderligere frist på tre måneder blev tilføjet, fordi nogle af medlemsstaterne sendte de danske myndigheder udførlige udtalelser. Også Kommissionen sendte de danske myndigheder en skrivelse med sine bemærkninger til sagen. Kommissionen er nu i færd med at vurdere notifikationen og begrundelsen for det danske lovudkast, med bistand fra Den Videnskabelige Komité for Toksicitet, Økotoksicitet og Miljø, som også skal afgive udtalelse om det mere generelle spørgsmål om de sundheds- og miljømæssige virkninger af bly i Fællesskabet.

Procedurerne i Rådets forordning (EF) nr. 259/93 giver garanti for fyldestgørende overvågning af og kontrol med overførsel af affald til genanvendelse i Fællesskabet. Kommissionen mener ikke, at en ændring af procedurerne som foreslået af de ærede medlemmer ville forbedre det nuværende niveau for overvågning og kontrol.

(1) Pressemeddelelse IP 99/812 af 29. oktober 1999.

(2) EFT L 30 af 6.2.1993.

(3) EFT L 204 af 21.7.1998.